**Komercdarbības atbalsta piemērošanas metodika**

**Eiropas Savienības kohēzijas politikas programmas 2021.–2027. gadam 2.1.1. specifiskā atbalsta mērķa “Energoefektivitātes veicināšana un siltumnīcefekta gāzu emisiju samazināšana” 2.1.1.8. pasākuma “Energoefektivitāti veicinoši pasākumi kultūras infrastruktūrā”**

**ietvaros**

**Saturs**

[Ievads 3](#_Toc205218077)

[1. Komercdarbības atbalsta piemērošanas nosacījumi kultūras vai kultūrizglītības jomā – Eiropas Komisijas skaidrojums 3](#_Toc205218078)

[2. Valsts atbalsta piešķiršanas un uzraudzības principi 5](#_Toc205218079)

[3. Kultūras vai kultūrizglītības jomas kritēriju izvērtēšana, nepieciešamo datu uzskaite, apkopošana un izvērtēšana 7](#_Toc205218080)

# Ievads

Metodikas mērķis ir skaidrot specifiskus komercdarbības atbalsta piemērošanas aspektus Ekonomikas ministrijas kā Eiropas Savienības (turpmāk – ES) fondu atbildīgās iestādes (turpmāk – atbildīgā iestāde) administrētā ES kohēzijas politikas programmas 2021.–2027. gadam 2.1.1. specifiskā atbalsta mērķa “Energoefektivitātes veicināšana un siltumnīcefekta gāzu emisiju samazināšana” 2.1.1.8. pasākuma "Energoefektivitāti veicinoši pasākumi kultūras infrastruktūrā" (turpmāk – 2.1.1.8. pasākums) ietvaros īstenoto kultūras vai kultūrizglītības jomas projektu ieviešanā un uzraudzībā, kas iekļauti Ministru kabineta 2025. gada 7. janvāra noteikumos Nr.18 “Eiropas Savienības kohēzijas politikas programmas 2021.–2027. gadam 2.1.1. specifiskā atbalsta mērķa “Energoefektivitātes veicināšana un siltumnīcefekta gāzu emisiju samazināšana” 2.1.1.8. pasākuma “Energoefektivitāti veicinoši pasākumi kultūras infrastruktūrā” īstenošanas noteikumi” (turpmāk - MK noteikumi Nr. 18) un izriet no Eiropas Komisijas (turpmāk – EK) un Finanšu ministrijas skaidrojumiem par komercdarbības atbalsta piemērošanu kultūras vai kultūrizglītības jomā.

Metodika ir izstrādāta sadarbībā ar Kultūras ministriju (turpmāk - KM), kas saskaņā ar Ministru kabineta 2003. gada 29. aprīļa noteikumu Nr. 241 “Kultūras ministrijas nolikums” 1. punktu ir vadošā valsts pārvaldes iestāde kultūras nozarē, kas ietver autortiesību, kultūras pieminekļu aizsardzības, arhīvu, arhitektūras, dizaina, tautas mākslas, teātra, mūzikas, muzeju, bibliotēku, vizuālās mākslas, grāmatniecības, literatūras, kinematogrāfijas un kultūras un radošo industriju izglītības apakšnozares.

Metodika ir paredzēta:

* par 2.1.1.8. pasākuma īstenošanu atbildīgajai iestādei, lai nodrošinātu skaidrus principus un vienotu pieeju komercdarbības atbalsta kontroles normu piemērošanai ES fondu līdzfinansētajos kultūras vai kultūrizglītības jomas projektos;
* sadarbības iestādei – Centrālajai finanšu un līgumu aģentūrai (turpmāk – CFLA), lai nodrošinātu skaidrus principus un vienotu pieeju komercdarbības atbalsta kontroles normu piemērošanai ES fondu līdzfinansētajos kultūras vai kultūrizglītības jomas projektos un nodrošinātu projektu uzraudzību;
* 2.1.1.8. pasākuma finansējuma saņēmējiem un to sadarbības partneriem (ja attiecināms), lai ES līdzfinansētajā kultūras vai kultūrizglītības jomas projektā nodrošinātu valsts atbalsta nosacījumu ievērošanu, nepieciešamo datu uzkrāšanu un iesniegšanu CFLA par iepriekš minēto normu piemērošanu un atskaitīšanās kārtību.

# Komercdarbības atbalsta piemērošanas nosacījumi kultūras vai kultūrizglītības jomā – Eiropas Komisijas skaidrojums

Valsts atbalsts jeb komercdarbības atbalsts, kas turpmāk tekstā lietoti kā sinonīmi, ir jebkuram saimnieciskās darbības veicējam no valsts, pašvaldības vai Eiropas līdzekļiem sniegta tieša vai pastarpināta finansiāla palīdzība (valsts līdzekļu nodošana), kas tam dod zināmas priekšrocības un rada vai var radīt konkurences ierobežojumus.

Valsts atbalsta noteikumi ir piemērojami tikai tad, ja labumu no atbalsta pasākuma gūst saimnieciskās darbības veicējs. ES tiesu judikatūrā par saimnieciskās darbības veicēju konsekventi ir uzskatīts saimnieciskā darbībā iesaistīts subjekts neatkarīgi no tā juridiskā statusa un finansēšanas veida, kurš ir iesaistīts saimnieciskās darbības/ekonomiskās aktivitātes veikšanā, piedāvājot preces vai pakalpojumus tirgū[[1]](#footnote-2). Savukārt Līguma par ES darbību 107. panta 1. punkts[[2]](#footnote-3) definē kritērijus, kuriem izpildoties, valsts īstenots pasākums kvalificējas kā valsts atbalsts. Tikai tādi valsts īstenoti pasākumi, kuri vienlaicīgi izpilda visus šī Līguma 107. panta 1. punkta nosacījumus, ir pakļauti valsts atbalsta kontrolei[[3]](#footnote-4).

2016. gada 19. jūlijā tika pieņemts *Eiropas Komisijas paziņojums par Līguma par Eiropas Savienības darbību 107. panta 1. punktā minēto valsts atbalsta jēdzienu* (2016/c 262/01)[[4]](#footnote-5) (turpmāk – Paziņojums par valsts atbalsta jēdzienu), skaidrojot valsts atbalsta nosacījumu piemērošanu atsevišķu nozaru ietvaros, tostarp kultūrai un kultūrvēsturiskā mantojuma saglabāšanai. Atbilstoši Paziņojuma par valsts atbalsta jēdzienu 33. un 34. punktā iekļautajiem EK skaidrojumiem, pamatojoties uz ES Tiesu praksi, kultūras un kultūrvēsturiskā mantojuma saglabāšanas jomā ietilpst ļoti plašs mērķu un darbību loks, tostarp muzeji, arhīvi, bibliotēkas, mākslas un kultūras centri vai telpas, teātri, operas nami, koncertzāles, arheoloģiskie objekti, pieminekļi, vēsturiskie objekti un celtnes, tradicionālās paražas un amatniecība, festivāli un izstādes, kā arī kultūras un mākslas izglītības pasākumi.

Paziņojuma par valsts atbalsta jēdzienu 2.1. nodaļā skaidrots, ka valsts atbalsta noteikumu piemērošana nav atkarīga no tā, vai subjekts ir izveidots ar mērķi gūt peļņu. Arī bezpeļņas subjekti var tirgū piedāvāt preces un pakalpojumus.

Tomēr Paziņojumā par valsts atbalsta jēdzienu EK ir norādījusi, ka atsevišķas ar kultūru, kultūrvēsturiskā mantojuma saglabāšanu un dabas aizsardzību saistītas darbības var būt organizētas nekomerciāli un tādējādi tās ir tādas, kurām nav saimnieciska rakstura, līdz ar to publiskais finansējums, kas tām piešķirts, var nebūt valsts atbalsts.

EK uzskata, ka:

* **publiskā** **finansējuma piešķiršana kultūras un kultūrvēsturiskā mantojuma saglabāšanas pasākumam, kas visai sabiedrībai ir pieejams bez maksas, kalpo tīri sociālam un kultūras mērķim, kam nav saimnieciska rakstura**[[5]](#footnote-6). Turklāt daudzi kultūras vai kultūrvēsturiskā mantojuma saglabāšanas pasākumi objektīvi ir neaizstājami (piemēram, valsts arhīvu, kuros atrodas unikāli dokumenti, pārvaldība), un tādējādi tiem nav reāla tirgus. EK uzskata, ka arī šie pasākumi kvalificētos kā tādi, kam nav saimnieciska rakstura;
* **arī tad, ja no kultūras iestādes apmeklētājiem vai sabiedrībai pieejama kultūras vai kultūrvēsturiskā mantojuma saglabāšanas pasākuma dalībniekiem tiek prasīta samaksa, kas sedz tikai daļu no faktiskajām izmaksām, šim pasākumam tik un tā nav saimnieciska rakstura, jo šādu samaksu nevar uzskatīt par reālu atlīdzību par sniegto pakalpojumu.**

Saskaņā ar EK norādēm – “daļa no faktiskajām izmaksām” ir ne vairāk kā 50% no pašu ieņēmumiem pret kopējiem iestādes izdevumiem vai kultūras pasākuma/ kultūras pakalpojuma organizēšanas izdevumiem.

Tikai tādā gadījumā, ja ieņēmumi no maksas par pakalpojumu nepārsniegs 50% no kopējiem izdevumiem, varēs secināt, ka atbalsts attiecīgajam subjektam tiks piešķirts nesaimniecisku darbību veikšanai, t.i. atbalsta pasākums nav jāvērtē atbilstoši [Komercdarbības atbalsta kontroles likuma](https://likumi.lv/ta/id/267199-komercdarbibas-atbalsta-kontroles-likums) 5. pantā minētajām komercdarbības atbalsta pazīmēm un līdz ar to nav jāpiemēro komercdarbības atbalsta nosacījumi.[[6]](#footnote-7)

Turpretī tādi kultūras vai kultūrvēsturiskā mantojuma saglabāšanas pasākumi, kurus pārsvarā finansē no apmeklētāju vai lietotāju maksām vai ar citiem komerciāliem līdzekļiem (piemēram, komerciālas izstādes, kinoteātri, komerciāli koncerti un festivāli, mākslas skolas, kuras pārsvarā finansē no mācību maksas), būtu jākvalificē kā saimnieciska rakstura pasākumi. Tāpat arī kultūrvēsturiskā mantojuma saglabāšanas vai kultūras pasākumi, no kuriem labumu gūst vienīgi atsevišķi uzņēmumi, nevis sabiedrība (piemēram, privātas komercsabiedrības lietošanā esošas vēsturiskas ēkas restaurācija), parasti būtu kvalificējami kā saimnieciska rakstura pasākumi[[7]](#footnote-8).

Papildus EK Paziņojumā par valsts atbalsta jēdzienu ir norādījusi, ka publiskais finansējums parastajiem papildpakalpojumiem, kurus sniedz saistībā ar kultūras un kultūrvēsturiskā mantojuma saglabāšanas nesaimnieciskajām darbībām (piemēram, suvenīru veikalam, bāram, restorānam, maksas garderobei muzejā, maksas autostāvvietai), parasti neietekmē tirdzniecību starp dalībvalstīm, jo šie parastie papildpakalpojumi diez vai piesaistītu citu dalībvalstu klientus un to finansēšana diez vai izraisītu būtisku ietekmi uz pārrobežu ieguldījumiem vai uzņēmējdarbību[[8]](#footnote-9). Papildpakalpojumi var tikt organizēti arī caur nomas tiesībām, t.i., iznomājot telpas/teritoriju saimnieciskās darbības veicējam, kas attiecīgi nodrošina papildpakalpojumu sniegšanu (piemēram, ēdināšanas vai autostāvvietas pakalpojumi).

# Valsts atbalsta piešķiršanas un uzraudzības principi

Atbilstoši MK noteikumu Nr. 18 nosacījumiem komercdarbības atbalstu šo noteikumu ietvaros sniedz saskaņā ar EK 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (turpmāk – Regula Nr. 651/2014) 53. pantu kā ieguldījumu atbalstu[[9]](#footnote-10).

Vienlaikus MK noteikumu Nr. 18 46. punktā iekļauti sekojoši kritēriji[[10]](#footnote-11) (metodikas izpratnē turpmāk tiek lietoti kā kultūras vai kultūrizglītības jomas kritēriji), kuriem izpildoties, projektam netiek piemēroti Regulas Nr. 651/2014 53. panta nosacījumi jeb sniegtais atbalsts projekta ietvaros nav uzskatāms par komercdarbības atbalstu:

1. projektam nav saimnieciska rakstura, jo pašu ieņēmumi atbalstītajā objektā vai funkcionāli saistītajās ēkās nepārsniedz 50 % no kultūras vai kultūrizglītības jomas pakalpojumu sniedzēja gada budžeta atbalstītajā objektā vai funkcionāli saistītajās ēkās projekta pārskata periodā[[11]](#footnote-12);
2. ja pašu ieņēmumi atbalstītajā objektā vai funkcionāli saistītajās ēkās pārsniedz 50 % no kultūras vai kultūrizglītības jomas pakalpojumu sniedzēja gada budžeta, tad projektam ir saimniecisks raksturs, tomēr tas nav kvalificējams kā atbalsts komercdarbībai, ja projektam nav ietekmes uz konkurenci un tirdzniecību ES iekšējā tirgū, ko vērtē atbilstoši kādam no šādiem kritērijiem:
   1. no visiem kultūras vai kultūrizglītības jomā sniegto pakalpojumu saņēmējiem vai atbalstītā objekta vai funkcionāli saistīto ēku apmeklētājiem gadā 85 % vai vairāk ir Latvijas iedzīvotāji;
   2. īstenotie kultūras pasākumi atbalstītajā kultūras vai kultūrizglītības infrastruktūrā pārsvarā notiek latviešu valodā;
   3. objekts vai funkcionāli saistītās ēkas netiek plaši reklamētas ārpus Latvijas teritorijas, tai skaitā netiek veiktas starptautiskas mārketinga aktivitātes un citas darbības pārrobežu reklāmas jomā.

Situācijā, kad projekts ir saimnieciska rakstura, izpildoties vismaz vienam no 2. punktā minētajiem kritērijiem par ietekmi uz konkurenci un tirdzniecību, piešķirtais atbalsts netiks uzskatīts par atbalstu komercdarbībai.

Atbilstoši MK noteikumu Nr. 18 47. punktam tiek nodrošināts pašdeklarēšanās princips, proti, projekta pārskata periodā finansējuma saņēmējs iesniedz CFLA informāciju, ja finansējuma saņēmējs konstatē, ka kultūras vai kultūrizglītības infrastruktūras projekts neatbilst MK noteikumu Nr. 18 46. punktā minētajiem nosacījumiem.

Atbilstoši MK noteikumu Nr. 18 56. punktam, ja projekts tā ieviešanas gaitā vai projekta pārskata periodā kļūst par projektu, kura ietvaros tiek sniegts komercdarbības atbalsts, tiek piemēroti Regulas Nr. 651/2014 53. panta nosacījumi. Ja Regulas Nr. 651/2014 53. panta nosacījumus nav iespējams piemērot, piešķirtais atbalsts ir nelikumīgs komercdarbības atbalsts un CFLA kā atbalsta sniedzējs piemēro MK noteikumu Nr. 18  58. punktā minētās nelikumīgā komercdarbības atbalsta atgūšanas normas.

Projekta uzraudzība jānodrošina visā projekta īstenošanas dzīvs ciklā. Ar projekta dzīves ciklu tiek saprasts projekta īstenošanas laiks un projekta darbības periods pēc projekta īstenošanas beigām. Tas termiņa ziņā ir pielīdzināms projekta dzīves cikla laikam atbilstoši EK 2014.gada 3. marta Regulas Nr. 480/2014[[12]](#footnote-13) 1. pielikumā noteiktajam amortizācijas perioda ilgumam, un 2.1.1.8. pasākuma projektiem ir vismaz 10 gadus ilgs. Projekta iesniedzējs var izvēlēties arī garāku projekta dzīves cikla garumu, ja tas nepieciešams, lai pamatotu projekta sociālekonomisko atdevi.

Ja projektam nav saimnieciska rakstura, jo pašu ieņēmumi atbalstītajā objektā vai funkcionāli saistītajās ēkās nepārsniedz 50 % no kultūras vai kultūrizglītības jomas pakalpojumu sniedzēja gada budžeta atbalstītajā objektā vai funkcionāli saistītajās ēkās projekta pārskata periodā, kā noteikts MK noteikumu Nr. 18 46.1. apakšpunktā, tad saskaņā ar MK noteikumu Nr. 18 51. punktu atbalstītajā objektā vai funkcionāli saistītajās ēkās ir pieļaujams veikt papildpakalpojumus, kuriem nebūtu ietekmes uz tirdzniecību un konkurenci ES iekšējā tirgū.

# Kultūras vai kultūrizglītības jomas kritēriju izvērtēšana, nepieciešamo datu uzskaite, apkopošana un izvērtēšana

2.1.1.8. pasākuma projektu iesniedzēju saraksts norādīts MK noteikumu Nr. 18 pielikumā, kurā ir iekļautas ēkas (ēku grupas), kurās tiek īstenota kultūras vai kultūrizglītības funkcija, un to izvērtēšanu un priekšatlasi ir veikusi KM, nodrošinot, ka iesniedzamie projekta iesniegumi par ēku (ēku grupu) atbilst MK noteikumu Nr. 18 noteiktajam par kultūras vai kultūrizglītības funkcijas īstenošanu. 2.1.1.8. pasākuma ietvaros plānots īstenot septiņus ES fondu līdzfinansētus projektus, veicot energoefektivitātes uzlabošanas pasākumus ēkās vai ēku grupās, kurās tiek veikta kultūras, kultūrizglītības funkcija. Šo ēku vai ēku grupu lietotāji ir Rundāles pils muzejs, Mākslu izglītības kompetences centrs “Latgales Mūzikas un mākslas vidusskola”, Mākslu izglītības kompetences centrs “Nacionālā Mākslu vidusskola”, Latvijas Mākslas akadēmija, biedrība “Latvijas Teātra darbinieku savienība”, Latvijas Kultūras akadēmija.

Projekta iesniedzējs projekta iesniegumā apraksta projekta atbilstību MK noteikumu Nr. 18 46. punktam, norādot aktuālo ieņēmumu un izdevumu attiecību iepriekšējā gadā un plānoto attiecību tekošajā gadā un projekta pārskata periodā (vismaz 10 gadi). Projekta iesniedzējam ir pienākums projekta iesniegumā iekļaut informāciju, kas satur datus pārliecības gūšanai par projekta atbilstību MK noteikumu Nr. 18 46.2. apakšpunktā noteiktajiem vietējās ietekmes kritērijiem. Ja MK noteikumu Nr.18 46. punktā minētos komercdarbības atbalsta izslēdzošos kritērijus nav iespējams piemērot, komercdarbības atbalstu sniedz saskaņā ar Regulas Nr. 651/2014 53. panta nosacījumiem, un projekta iesniedzējam un sadarbības partnerim (ja attiecināms) ir jāiesniedz apliecinājums par komercdarbības atbalsta nosacījumu ievērošanu atbilstoši CFLA mājaslapā pieejamai veidlapai. Papildus projekta iesniedzējs un sadarbības partneris (ja attiecināms) kā pielikumu projekta iesniegumam atbilstoši CFLA mājaslapā pieejamai veidlapainorāda informāciju par saņemto un plānoto valsts atbalstu.

Ja plānotais atbalsts ES līdzfinansētā projekta ietvaros nav uzskatāms par atbalstu komercdarbībai, proti, projekts atbilst MK noteikumu Nr. 18 46.1. vai 46.2. apakšpunkta nosacījumiem, projekta iesniedzējs projekta iesniegumā norāda, ka projektā tas nesaņem komercdarbības atbalstu, to pamatojot ar iepriekšējā gada datiem un tekošā gada un projekta pārskata periodā (vismaz 10 gadi) plānotajiem datiem attiecībā uz ieņēmumiem un izdevumiem, kā arī nepieciešamības gadījumā atbilstību kādam no 46.2. apakšpunktā minētajiem kritērijiem.

Ja projektam ir saimniecisks raksturs, finansējuma saņēmējam jābūt gatavam pierādīt, ka projekts nav kvalificējams kā atbalsts komercdarbībai, jo tam nav ietekmes uz konkurenci un tirdzniecību ES iekšējā tirgū, izmantojot kādu no šīs metodikas 2. sadaļā aprakstītajiem kultūras vai kultūrizglītības jomas kritērijiem. Ja tiek konstatēts, ka neviens no kritērijiem neizpildās un sniegtais atbalsts uzskatāms par atbalstu komercdarbībai, finansējuma saņēmējam nepieciešamības gadījumā jāsniedz papildu informācija, lai varētu piemērot Regulas Nr. 651/2014 53. panta nosacījumus.

Atbilstoši MK noteikumu Nr. 18 47. punktam finansējuma saņēmējiem jāievēro pašdeklarēšanās princips, proti, projekta pārskata periodā finansējuma saņēmējs iesniedz CFLA informāciju, ja tas konstatē, ka kultūras vai kultūrizglītības infrastruktūras projekts neatbilst MK noteikumu Nr. 18 46. punktā minētajiem nosacījumiem.

1. Finanšu ministrijas valsts atbalsta vadlīnijas, aktualizētas 2024. gadā, pieejamas <https://www.fm.gov.lv/lv/skaidrojosie-materiali> [↑](#footnote-ref-2)
2. Pieejams <https://eur-lex.europa.eu/legal-content/LV/TXT/?uri=celex%3A12012E%2FTXT> [↑](#footnote-ref-3)
3. Finanšu ministrijas valsts atbalsta vadlīnijas, aktualizētas 2024. gadā, pieejamas <https://www.fm.gov.lv/lv/skaidrojosie-materiali> [↑](#footnote-ref-4)
4. Pieejams <https://eur-lex.europa.eu/legal-content/LV/TXT/?uri=uriserv:OJ.C_.2016.262.01.0001.01.LAV&toc=OJ:C:2016:262:TOC> [↑](#footnote-ref-5)
5. Paziņojums par valsts atbalsta jēdzienu - 34. punkts. [↑](#footnote-ref-6)
6. Finanšu ministrijas skaidrojumi atbalstam sporta, kultūras un izglītības jomā (26.01.2022), pieejams <https://www.fm.gov.lv/lv/skaidrojosie-materiali> [↑](#footnote-ref-7)
7. Paziņojums par valsts atbalsta jēdzienu - 35. punkts [↑](#footnote-ref-8)
8. Turpat - 37. punkta 50.zemsvītras atsauce un 207. punkts [↑](#footnote-ref-9)
9. 2.1.1.8. pasākums 11.02.2025. paziņots SANI 2 sistēmā ar lietas numuru SA.117980 kā saderīgs valsts atbalsts [↑](#footnote-ref-10)
10. Izstrādāti atbilstoši Eiropas Komisijas 2017. gada 14. februārī Finanšu ministrijai sniegtajiem papildus skaidrojumiem par Paziņojumā par valsts atbalsta jēdzienu 34. un 35. punktā noteikto [↑](#footnote-ref-11)
11. Jēdziens “projekta pārskata periods” termiņa ziņā ir pielīdzināms projekta dzīves cikla laikam atbilstoši Komisijas 2014. gada 3. marta Deleģētās Regulas (ES) Nr. 480/2014, ar kuru papildina Eiropas Parlamenta un Padomes Regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu I pielikumā noteiktajam aktīvu amortizācijas perioda ilgumam. [↑](#footnote-ref-12)
12. EK 2014. gada 3. marta Regula Nr. 480/2014, ar kuru papildina Eiropas Parlamenta un Padomes Regulu (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu. [↑](#footnote-ref-13)